આજના ફાઇનલ મુકાબલામાં ૨૦૧૧ અને ૨૦૧૨માં બે વખત ફાઇનલમાં હારી ગયેલી હાલાઈ લોહાણાએ ૨૦૦૮ અને ૨૦૦૯ની ચૅમ્પિયન ટીમ વાગડ વીસા ઓસવાળ જૈનને ૩૧ રને પરાજય આપ્યો હતો. ફાઇનલ અગાઉ આ બન્ને ટીમોના જુસ્સા અને પર્ફોર્મન્સમાં કોઈ પણ ઊણપ નહોતી ત્યારે બન્ને ટીમો વિજેતા માટે દાવેદાર મનાતી હતી. ફાઇનલ અગાઉ આખી ટુર્નામેન્ટમાં એક પણ મૅચમાં હાર ન જોનારી વાગડ વીસા ઓસવાળ જૈનનું ફૉર્મ જોરદાર હતું, પરંતુ હાલાઈ લોહાણાના જબરદસ્ત જુસ્સા સામે વાગડ વીસા ઓસવાળ જૈનની તૈયારી ફિક્કી દેખાઈ હતી. ટૉસ જીતીને વાગડ વીસા ઓસવાળ જૈન દ્વારા મળેલી પ્રથમ બૅટિંગના મોકાનો ભરપૂર ફાયદો ઉઠાવીને હાલાઈ લોહાણાએ જંગી સ્કોર ખડકી દઈને પ્રથમ ઇનિંગ્સમાં જ ૪૨ રનની લીડ મેળવીને લગભગ જીત નક્કી કરી લીધી હતી. હાલાઈ લોહાણાના જુસ્સા સામે વાગડ વીસા ઓસવાળ જૈન ફાઇટબૅકમાં નીરસ જણાઈ હતી ત્યારે પ્રથમ ઇનિંગ્સમાં જ લીડ ટાળવામાં સફળ રહી નહોતી અને બીજી ઇનિંગ્સ પણ ઍવરેજ રહેતાં વાગડ વીસા ઓસવાળ જૈનનો ૩૧ રને પરાજય થયો હતો.